# Joan Subirats i Humet

Joan Subirats i Humet (Barcelona, 17 de maig de 1951) és catedràtic en Ciència Política de la Universitat Autònoma de Barcelona, especialista en governança, gestió pública i en l'anàlisi de polítiques públiques. També ha treballat sobre temes d'exclusió social, problemes d'innovació democràtica i societat civil.
El desembre de 2021 va ser designat ministre d'Universitats del govern espanyol en substitució de Manuel Castells, dimissionari per motius personals.

## Trajectòria

El 1980 es va doctorar en Ciències Econòmiques per la Universitat de Barcelona. D'ençà de la seva creació fins al juliol del 2009 ha estat director de l'Institut de Govern i Polítiques Públiques, on ha dirigit el postgrau en Economia Cooperativa.
Va ser un dels portaveus de Guanyem Barcelona, i va promocionar Catalunya en Comú. El novembre de 2017 va ser nomenat comissionat de Cultura de l'Ajuntament de Barcelona. En les eleccions municipals de 2019 va ser el número dos de la llista de Barcelona en Comú i va ser nomenat regidor de Cultura i sisè tinent d'alcaldia. El juliol de 2021 va renunciar als càrrecs municipals tot coincidint amb la seva jubilació. La cartera de Cultura la va assumir Jordi Martí, fins llavors regidor de Presidència, Economia i Pressupost.
Ha estat autor i editor de títols com Elementos de Nueva Política (CCCB, Barcelona 2003), Análisis y gestión de políticas públicas (Ariel, 2008), Del Xino al Raval (Hacer, 2008), Participación y calidad democrática (Ariel, 2009), Autonomies i desigualtats a Espanya: percepcions, evolució social i polítiques de benestar (Institut d'Estudis Autonòmics, 2011) i El poder de lo próximo. Las virtudes del municipalismo. (Catarata, 2017). Ha col·laborat habitualment en diversos mitjans de comunicació, com el diari Ara, Catalunya Plural, Crític i El País i al programa La ventana de la Cadena SER.
Com ministre d'Universitats va aprovar la llei de convivència universitària, una llei impulsada pel seu predecessor Manuel Castells.

## Referències

* ↑ «Joan Subirats». Academia.edu. Academia. [Consulta: 31 maig 2015].
* ↑ «Entrevista del 3/24: Joan Subirats, catedràtic de Ciències Polítiques de la UAB». 3/24, 11-10-2012. [Consulta: 25 maig 2013].
* ↑ «Joan Subirats Humet». IGOP.
* ↑ «Joan Subirats substituirà Manuel Castells com a ministre d’Universitats». betevé, 16-12-2021. [Consulta: 16 desembre 2021].
* ↑ «“Les cooperatives s'han d'aliar amb sindicats i Tercer Sector”». Ara, cooperatives, 28-11-2011. Arxivat de l'original el 15 de març 2012. [Consulta: 25 maig 2013].
* ↑ França, João. «Guanyem Barcelona cercarà conquerir l'Ajuntament amb els moviments socials». CatalunyaPlural.cat, 26-06-2014. [Consulta: 26 setembre 2014].
* ↑ Mumbrú, Joan «Els 'comuns' presenten el seu equip». Ara.cat, 19-12-2016.
* ↑ Blanchar, Clara. «Joan Subirats, nou comissionat de Cultura de Colau», 17-11-2017. [Consulta: 17 juny 2019].
* 1 2 3 «Joan Subirats es jubila i Jordi Martí serà el seu substitut». El Punt Avui. Girona, 07-07-2021, p. 34.
* ↑ «Joan Subirats». web. Centre de Cultura Contemporània de Barcelona (CC-BY-SA via OTRS). [Consulta: 23 març 2016].
* ↑ «Crític, un nou portal de periodisme d'investigació, comença a buscar fons a Verkami». Ara, 10-06-2014 [Consulta: 31 octubre 2014].
* ↑ «Joan Subirats». El País. Arxivat de l'original el 2012-01-30. [Consulta: 25 maig 2013].
* ↑ Aprovació de la llei d'Universitats a las Corts Generals [Consulta: 25 febrer 2022].

## Enllaços externs

* Joan Subirats a Academia.edu
* Articles de Joan Subirats Arxivat 2013-06-28 a Wayback Machine. a l'Ara